b"\n_START_ARTICLE_\nFlagellanter\n_START_PARAGRAPH_\nFlagellanter (av latin for 'svepebr\xc3\xb8dre') var religi\xc3\xb8se bevegelser som oppstod periodisk utover 1200\xe2\x80\x93 og 1300-tallet der skarer av menn og kvinner drog omkring og pisket seg til blods for \xc3\xa5 gj\xc3\xb8re bot. En betraktet dette som en form for Jesu etterf\xc3\xb8lgelse i lidelse.  _NEWLINE_Flagellantbevegelsen grep etter hvert om seg, og store opptog av flagellanter drog fra by til by mens de sang botssalmer.  I spissen gikk prester med kors og faner, derp\xc3\xa5 menn og kvinner som pisket seg selv til blodet rant. N\xc3\xa5r de n\xc3\xa6rmet seg en by, l\xc3\xb8d kirkeklokkene; ofte samlet de seg i kirkene, hvor det i blant ble lest opp et himmelbrev, som gikk ut p\xc3\xa5 at Gud ville straffe jorda, men at man kunne formilde hans vrede ved \xc3\xa5 g\xc3\xa5 i svepetog 33 1/2 dag til minne om det antallet \xc3\xa5r som Jesus Kristus vandret p\xc3\xa5 jorda. Flagellant-virksomhet oppstod f\xc3\xb8rste gang i Italia i 1260 etter en pest som fremkalte en sterk botsstemning. Spesielt etter svartedauden 1347\xe2\x80\x9348 bredte bevegelsen seg i Italia, Frankrike og Tyskland, mindre i England og Danmark. Pave Klemens VI (1342\xe2\x80\x9352) forb\xc3\xb8d virksomheten, men f\xc3\xb8rst forbud fra Konstanz-konsilet (1414\xe2\x80\x931418) fikk bevegelsen til endelig \xc3\xa5 d\xc3\xb8 hen. _NEWLINE_Lignende religi\xc3\xb8s selvpining forekommer fortsatt i enkelte eldre katolske misjonsomr\xc3\xa5der, s\xc3\xa6rlig i forbindelse med feiring av langfredag. Rituell pisking forekommer ogs\xc3\xa5 i sjia-islam p\xc3\xa5 Asjura-dagen, den \xc3\xa5rlige feiringa av imam Husayn ibn Alis martyrd\xc3\xb8d."